## El 47é festival Ensems continua esta setmana amb propostes internacionals

*** Els londinencs Apartment House i les alemanyes DuoLab51 se citen en esta trobada el 23 de setembre
* El festival se celebra del 20 de setembre al 3 d’octubre amb tretze concerts, converses i activitats paral·leles en diversos espais de la ciutat**

El festival de música contemporània Ensems, organitzat per l’Institut Valencià de Cultura, continua esta setmana amb la programació de la 47a edició, que té lloc del 20 de setembre al 3 d’octubre, amb una programació de concerts i activitats paral·leles en diversos espais de València.

Els dos grups internacionals d’esta edició, els londinencs Apartment House i les alemanyes DuoLab51, se citaran en Ensems el dimarts 23 de setembre, amb dos concerts consecutius en el teatre Martín i Soler de Les Arts.

Cal destacar que el concert inaugural del festival, oferit per l’Orquestra de València, va reunir més de 1.300 espectadors en Les Arts, mentres que la segona proposta, a càrrec del percussionista Ramón López, també va completar l’aforament disponible en el Centre del Carme.

**Programació internacional**

Apartment House oferix un programa que traça un recorregut per llenguatges que, des de diferents geografies i generacions, qüestionen i expandixen les nocions de forma, temps i escolta en la creació musical del segle XXI.

Per la seua banda, DuoLab51 presenta en ‘Lost’ dos obres fonamentals d’este segle que revisiten formes històriques des de llenguatges contemporanis, explorant els límits del discurs sonor i verbal.

El dimecres 24 de setembre Les Arts acollirà de nou un programa doble. En primer lloc, amb Camera Aperta, el projecte de violí i violoncel de Raquel Castro i Amparo Lacruz, amb un programa que contraposa dos visions intenses de l’esperit humà: la cruesa del conflicte i la busca de les coses transcendents.

A continuació, tindrà lloc el concert del quartet de saxofons Kebyart, el programa del qual presenta quatre obres originals per a quartet de saxofons que demostren la fascinant versatilitat d’esta formació, convocada a ser l’agrupació de cambra referencial per a este segle XXI.

La segona proposta simfònica d’esta edició, a càrrec de la Banda Simfònica Municipal de València i Spanish Brass, arribarà al Palau de les Arts el dijous 25 de setembre, amb direcció de Cristóbal Soler i una selecció d’obres de Marc Garcia Vitoria, Amado Blanquer i Ernesto Aurignac. Eixe mateix dia tindrà lloc la tercera sessió de trobades, com a preludi al concert.

Els barcelonins Cosmos Quartet, un dels quartets de corda més atractius del panorama musical actual, participaran en Ensems el divendres 26 de setembre en el teatre Martín i Soler de Les Arts, amb un programa d’obres separades per segles, però que compartixen la busca de sentit a través del so.

De nou, el festival Ensems compta amb la col·laboració del Palau de la Música i el Palau de les Arts, que en esta ocasió acollirà la major part dels concerts de l’edició, a més d’altres espais de la ciutat, a on tindran lloc activitats paral·leles, com ara el Centre del Carme Cultura Contemporània, el Museu de Belles Arts i l’IVAM.

Esta edició d’Ensems es construïx amb un únic eix argumental: la diversitat i la unió de la música contemporània, capaç de vincular sensibilitats molt diferents creant un espai compartit d’exploració i descobriment, en el qual tindran presència tant formacions internacionals com jóvens artistes o noms plenament consolidats de l’escena valenciana.

Enguany, Ensems celebrarà els aniversaris de Luciano Berio i Pierre Boulez, directors d’orquestra i teòrics que van bastir ponts des de diferents disciplines. També se celebraran homenatges al compositor valencià Amado Blanquer i a l’artista lituà George Maciunas. El ja tradicional Ensems simfònic comptarà amb la participació de dos de les principals formacions del nostre territori, la Banda Simfònica Municipal de València i l’Orquestra de València, gràcies a la destacada col·laboració amb el Palau de la Música de València, que s’ha mantingut al llarg del temps i consolidat en les últimes edicions del festival.

Totes les activitats de la programació d’Ensems són d’accés lliure fins a completar aforament. Les invitacions per als concerts poden obtindre’s en la web d’[Ensems](https://ensems.ivc.gva.es/).

Fecha: 22/09/2025